ועדת העבודה, הרווחה והבריאות, כנסת 19, פרוטוקול מספר 335, 2014-12-02 11:00

מיקי רוזנטל: שלום לכולם.

מיקי רוזנטל: אני מתכבד לפתוח את הישיבה של וועדת העבודה הרווחה והבריאות.

מיקי רוזנטל: הנושא לדיון היום הוא: הסדרי ביטחון לנהגי תחבורה ציבורית הפועלים באזורי העימות.

מיקי רוזנטל: נמצא אתנו חבר הכנסת אחמד טיבי.

מיקי רוזנטל: אני מברך את כולכם.

מיקי רוזנטל: בבקשה מי מציג את הבעיה.

<יצחק קשקש: שלום, שמי קשקש יצחק, יושב ועד "אגד תעבורה".

<יצחק קשקש: אני אשמח להציג את הבעיה.

<יצחק קשקש: הגענו לוועדה מאחר ובתקופה האחרונה יש מקרים רבים וחוזרים של אלימות כלפי נהגים, תקיפה באבנים, זריקת אבנים ובלוקים על אוטובוסים.

<יצחק קשקש: למעשה אנחנו מרגישים שאנחנו מופקרים על ידי מוסדות מדינה והמדינה לא מכירה בנו.

<יצחק קשקש: אנו דורשים את חסות המדינה.

<יצחק קשקש: המצב, באופן יומיומי אנחנו חווים אלימות, בין אם זו אלימות מילולית, אלימות פיסית בין אם אלו בלוקים או אבנים שנזרקים על האוטובוסים שלנו במעלה אדומים, בעוטף ירושלים ובעוטף בנימין.

<יצחק קשקש: במעלה האדומים האוטובוסים שהנהגים נוהגים אינם ממוגנים, יש לנו נהגים שנפצעו.

<יצחק קשקש: הסכנה היא ממשית, זורקים עלינו אבנים ובלוקים תוך כדי נסיעה.

<יצחק קשקש: המצב ממש קיצוני.

<יצחק קשקש: אנחנו רוצים שמוסדות המדינה ייקחו אחריות על המצב - - -

מיקי רוזנטל: אתה יכול לתאר סיטואציה שבה חלילה אתה או מי מעמיתך נוסעים בצומת ומתחילים לזרוק עליכם אבנים, אתם מתקשרים למשטרה.

מיקי רוזנטל: מה קורה?

מיקי רוזנטל: המשטרה מגיעה?

מיקי רוזנטל: כוחות הביטחון מגיעים?

מיקי רוזנטל: יש התעלמות מהקריאות?

מיקי רוזנטל: מה קורה בפועל בשטח?

<יצחק קשקש: ברוב המקרים זה קורה באמצע הנסיעה.

<יצחק קשקש: זה לא קורה במצב נייח, זה קורה באמצע הנסיעה.

<יצחק קשקש: נמצא כאן אחד הנהגים שיוכל לספר לך על מקרה אישי שלו.

<יצחק קשקש: ברשותך.

מיקי רוזנטל: בבקשה.

מיקי רוזנטל: ספר לנו מה קרה מההתחלה ועד הסוף.

<עמאר אבו סמעאן: שלום לכולם, אני עמאר אבו סמעאן, עובד בחברה ציבורית "אגד תעבורה".

<עמאר אבו סמעאן: צהריים טובים.

<עמאר אבו סמעאן: באמצע קבלת נוסעים עלה לי חייל מהדלת האחורית.

<עמאר אבו סמעאן: ביקשתי ממנו להראות לי את תעודת החוגר, לא רצה להראות לי.

<עמאר אבו סמעאן: אמרתי לו 'אני עוצר עד שאתה מראה לי את התעודה'.

<עמאר אבו סמעאן: זה החוק.

<עמאר אבו סמעאן: לא רצה.

<עמאר אבו סמעאן: כל הנוסעים שהיו באוטובוס ביקשו ממנו להראות את תעודת החוגר, 'זה חוקי, אתה חייב'.

<עמאר אבו סמעאן: הוא בא אלי ואמר 'בוא, רד מהאוטובוס אני אראה לך, אני אקרע לך את הצורה, מי אתה חושב את עצמך, אני אראה לך'.

<עמאר אבו סמעאן: אמרתי לו 'אתה מאיים עלי'.

<עמאר אבו סמעאן: הוא אמר 'כן, בוא רד מהאוטובוס אני אראה לך'.

<עמאר אבו סמעאן: כשהוא דיבר איתי היד שלו הייתה מאחור.

<עמאר אבו סמעאן: לא יודע אם היה לו נשק, גז מדמיע, לא יודע מה היה לו.

<עמאר אבו סמעאן: התקשרתי למשטרה - - -

מיקי רוזנטל: מתי קרה האירוע?

<עמאר אבו סמעאן: ב-26 בחודש שעבר.

<עמאר אבו סמעאן: שעה 15:40 התקשרתי למשטרה ומסרתי שיש חייל באוטובוס שמאיים עלי.

<עמאר אבו סמעאן: השוטר אמר לי 'אם הוא חייל אני לא יכול לעשות שום דבר'.

<עמאר אבו סמעאן: אמרתי 'בסדר' והמשכתי לנסוע.

<עמאר אבו סמעאן: הוא אמר לי שזו הבעיה שלי.

<עמאר אבו סמעאן: הוא אמר לי 'בסדר, אתה רוצה לראות תעודת חוגר, נפגש בפעם הבאה'.

<עמאר אבו סמעאן: נסעתי.

<עמאר אבו סמעאן: זה הכול.

<יצחק קשקש: יש מקרים אחרים.

<יצחק קשקש: זה מקרה ספציפי בכיוון אחר לגמרי.

<יצחק קשקש: יש מקרים של אלימות של נוסעים כלפי נהגים שמתרחשים באופן תדיר בין אם זה בסניפי עוטף ירושלים, סניף בנייני האומה, סניף מעלה אדומים, עוטף בנימין.

<יצחק קשקש: גם באלעד אנחנו חווים.

<יצחק קשקש: בכלל בתחבורה הציבורית חווים אלימות פיסית וגם אלימות מילולית.

<יצחק קשקש: אין שום סוג של ענישה כנגד אלימות מילולית נגד נהגים בארץ.

<יצחק קשקש: שוטרים שמגיעים לטפל במקרים האלה, ידיהם כבולות מלהגיב לאלימות מילולית.

מיקי רוזנטל: ממתי ההחמרה חלה?

<יצחק קשקש: ההחמרה חלה בשנה האחרונה-עשרה חודשים והתגברה בתקופת "צוק איתן".

מיקי רוזנטל: מעבר לתלונות האישיות, הייתה פנייה פורמאלית מצד הנהלת החברה למשטרה או לגופים אחרים על מנת לטפל בבעיה?

<יצחק קשקש: היו פניות של הנהלת החברה למשטרה.

<יצחק קשקש: אני אגיד לך שנפתרה הבעיה, לא נפתר דבר, לא השתנה שום דבר.

מיקי רוזנטל: לא חל שינוי אפילו?

<יצחק קשקש: שום שינוי ואפילו לא קל.

מיקי רוזנטל: הבנתי, תודה רבה.

מיקי רוזנטל: אנחנו מיד ניתן למשטרה לענות לעניין זה.

מיקי רוזנטל: בבקשה נשמע תלונות נוספות.

<רועי בליטנטל: שמי רועי בליטנטל אני משמש כממונה חטיבה ארצית באיגוד עובדי התחבורה בהסתדרות החדשה, ההסתדרות הכללית.

<רועי בליטנטל: באופן פורמאלי לכל מה שאתייחס מתייחס לנהגים של "אגד" בהם אני מטפל.

<רועי בליטנטל: אני מניח שזה נכון לכל הנהגים של כל החברות הפועלות בירושלים רבתי.

<רועי בליטנטל: אנחנו יודעים שלפני כשבועיים ימים נמצא תלוי באוטובוס שלו נהג "אגד" יוסוף חסאן חמוני, משטרת ישראל קבעה שמדובר בהתאבדות.

<רועי בליטנטל: פתולוג מטעם נציג המשפחה שנכח קבע שמדובר ברצח.

<רועי בליטנטל: לאחר קביעה זו הוכרזו, אני לא יודע אם בכל המגזר המוסלמי בירושלים או רק במגזר התחבורה הציבורית, אבל זה היה בכל חברות התחבורה, הוכרזו שלושה ימי אבל של כל בני העדה המוסלמית.

<רועי בליטנטל: הדיון החשוב הזה, ימי האבל והקביעה של הפתולוג הנוגדת את קביעת המשטרה הם תוצאה של מסכת ארוכה ורבה של אירועי אלימות שמתרחשים.

<רועי בליטנטל: אם שאלת ממתי, אנחנו מבחינים בזה החצי השנה האחרונה, פחות מהשנה אחרונה.

<רועי בליטנטל: זו מסכת ארוכה ואלימה של אירועים כלפי נהגי תחבורה הציבורית הן מצד יהודים והן מצד מוסלמים, נהגי אוטובוסים ונהגי מוניות כולם סובלים מזה.

<רועי בליטנטל: אנחנו גם רואים מה קורה באופן כללי בירושלים מבחינת האלימות בין יהודים ולמוסלמים, גם זה קשור.

<רועי בליטנטל: לפני כשבוע התקיימה בוועדה המיוחדת לפניות הציבור ישיבה בנושא דומה.

<רועי בליטנטל: יש שם עורך דין אוסמה איברהים שמייצג כמה עשרות נהגים של "אגד".

<רועי בליטנטל: הוא סיפר על עשרות פניות של נהגים שחוו אירועים שהם ממש בבחינת לינץ'.

<רועי בליטנטל: שברים, פגיעות פיסיות קשות.

<רועי בליטנטל: אני מבקש לספר שב"אגד, נמצא כאן קצין הביטחון של "אגד", באזור ירושלים הנהגים המוסלמים מהווים נדבך חשוב במערך.

<רועי בליטנטל: אחרי האירוע של אותו הנהג ובתום שלושה ימי אבל למעלה מ-40 נהגים התפטרו ולמעלה מ-60, נכון לסוף שבוע שעבר, עדיין לא יצרו קשר ולא הגיעו לעבודתם.

<רועי בליטנטל: כלומר, 100 נהגים העדיפו להתפטר ממקור פרנסתם או לסכן אותו, לא להגיע ולא להתפרנס והעיקר לא לעלות חזרה להגה.

<רועי בליטנטל: אגב ,אני חושב שזה בגלל ביטחונם האישי.

<רועי בליטנטל: אני חושב שזה מלמד אותנו יותר מהכול - - -

אחמד טיבי: הם התפטרו או שהם שבתו?

<רועי בליטנטל: אמרתי, בהתחלה הוכרזו שלושה ימי אבל בכל המגזר המוסלמי ובתום ימי האבל למעלה מ-40 נהגים התפטרו ולמעלה 60 הם מנותקי קשר, לא הגיעו לעבודה, לא עונים לטלפונים.

מיקי רוזנטל: כמה הם ממצבת כוח האדם באזור ירושלים?

<רועי בליטנטל: אני חושב שכרבע.

<יצחק קשקש: ב"אגד" ירושלים עובדים כ-400 עובדים.

מיקי רוזנטל: רבע מהעובדים לא הגיע.

מיקי רוזנטל: זאת אומרת שרבע מהאוטובוסים לא עובדים?

מיקי רוזנטל: איך מתגברים על הדבר הזה?

מיקי רוזנטל: הייתה פגיעה מהותית בתחבורה הציבורית.

<רועי בליטנטל: אגב אדוני, זה נכון בכל חברות התחבורה הציבורית, זה לא משהו שהוא ייחודי ל"אגד".

<רועי בליטנטל: אנחנו בהסתדרות חושבים ששמירה על ביטחון ושמירה על שלום העובדים בתחבורה הציבורית זה צורך ראשון במעלה.

<רועי בליטנטל: זה גם ערך מוגן בפני עצמו וגם בגלל העובדה שאם לא נעשה כן לא יהיה, כמו שאדוני אמר, לא יהיו לנו נהגים שיסכימו לעבוד בירושלים.

<רועי בליטנטל: אם תהיו מעוניינים לשמוע, יש לנו שורה של פתרונות.

מיקי רוזנטל: בהחלט, תוכל לומר אותם בקצרה בבקשה.

<רועי בליטנטל: אנחנו חושבים שצריך להציב מצלמות באוטובוסים, הפרדת הנהג כפי שקורה היום בחלק מהאוטובוסים החדשים העירוניים של "דן", מיגון אוטובוסים, עלייה מדלתות אחוריות, הקמת היחידה להבטחת - - -

מיקי רוזנטל: כמיטב זכרוני כבר הוצהר על זה.

מיקי רוזנטל: לדעתי השר כץ הצהיר על כך.

<רועי בליטנטל: אם להתחבר למה שאמר כאן הנהג קודם, תעדוף פעילות המשטרה בנושא גם משפטית, העמדה לדין וגם מבצעית יותר פעילות בנושא הזה.

מיקי רוזנטל: תודה רבה.

מיקי רוזנטל: בבקשה מישהו נוסף מחברות התחבורה שטרם דיבר.

<אנואר טוויל: שלום, אני מחברת אפיקים.

<אנואר טוויל: כל מה שהוא סיפר זה בסדר.

<אנואר טוויל: אני לפחות מבקש שהמשטרה תדאג.

<אנואר טוויל: כשאני מתקשר לשוטר ואומר לו שאני במצב שמישהו מאיים עלי בתוך האוטובוס, הם אומרים 'בסדר, אנחנו מגיעים' ואתה מתקשר אליו אחרי 40 דקות והוא אומר לך 'הנה - - -

מיקי רוזנטל: אתה מדבר מתוך חוויה אישית שלך?

מיקי רוזנטל: תתאר מה קרה, מתי ומה היה.

<אנואר טוויל: זה היה לפני כחודש וחצי.

<אנואר טוויל: בכל יום שישי יש לנו בעיה בבני ברק שאנשים - - -

מיקי רוזנטל: יש לך תאריך מדויק.

מיקי רוזנטל: אני ארצה אחר כך לקבל תשובות מפורטות מהמשטרה.

<אנואר טוויל: תאריכים מדויקים אני לא זוכר.

<אנואר טוויל: אתה מגיע למצב שמשהו מגיע עם עגלה עם תינוק, שם את העגלה באמצע הכביש כדי לחסום את האוטובוס.

<אנואר טוויל: אני מתקשר למשטרה והמשטרה מגיעה אחרי שעה כשאני מחכה בתוך האוטובוס.

<אנואר טוויל: חוסמים אותי, חוסמים את כל התנועה כי אדם רוצה לעלות לאוטובוס ולא לפספס אותו, לי אין מקום לעלות.

<אנואר טוויל: חוץ מזה, לנו באוטובוס יש כפתור לכל הנהגים שפותח את הדלת ואני מפנים וכשהוא נוגע במקום הזה אני לא יכול לסגור את הדלת.

<אנואר טוויל: מישהו מוכן לשים את העגלה עם תינוק באמצע הכביש ולבזבז את התינוק שלו, ללחוץ על הכפתור הזה, הוא גם מוכן כי כמה חבר'ה - -

מיקי רוזנטל: אני מבין שזאת הייתה אישה, אתה ביקשת ממנה להתפנות עם העגלה והתינוק?

<אנואר טוויל: לא אישה, גבר.

מיקי רוזנטל: ביקשת ממנו להתפנות.

<אנואר טוויל: יצאתי מהחלון ואמרתי לו 'גבר, מה אתה עושה'.

<אנואר טוויל: אם אני הייתי נוגע בעגלה אז אחר כך 'נהג ערבי נגע'.

אחמד טיבי: היו לך מקרים של איומים או ניסיון תקיפה בגלל שאתה נהג ערבי?

<אנואר טוויל: כן.

אחמד טיבי: בוא ספר לנו.

<אנואר טוויל: עלו שני בחורים אמרו עוד מעט אנחנו נשלם'.

<אנואר טוויל: אני לא יכול לתפוס אותם ולעמוד באמצע הכביש עד שהם ישלמו.

<אנואר טוויל: עלו, שאלתי אותם 'חבר'ה אתם באים לשלם'.

<אנואר טוויל: אמרו 'לא'.

<אנואר טוויל: עצרתי, הזמנתי משטרה.

<אנואר טוויל: הוא אמר בסדר.

<אנואר טוויל: הגיע אחד מהנוסעים ואמר 'במקום שנבזבז זמן אני אשלם על החבר'ה'.

<אנואר טוויל: אמרתי לו, בסדר.

<אנואר טוויל: בסך הכול אני מבקש שמישהו ישלם.

<אנואר טוויל: שילם, באו אלי 'יא חתיכת הערבי הזה זבל, למה לקחת ממנו כסף'.

<אנואר טוויל: קודם כל בסדר, אני ערבי ואני גאה שאני ערבי, אבל את הבעיה פתרנו, אתה לא רוצה לשלם, הוא שילם עבורך'.

<אנואר טוויל: אני לא רוצה לספר מה הוא אמר לי כי זה לא מתאים לאנשים פה.

<אנואר טוויל: בסוף הוא אמר לי 'אם אתה גבר רד מהאוטובוס אנחנו נהפוך לך את הפרצוף' אמרתי לו 'בסדר, נגיע לתחנה הסופית ונראה מי הופך את הפרצוף'.

<אנואר טוויל: הזמן הזה, מדובר בחצי שעה המשטרה בדרך.

מיקי רוזנטל: אתה הודעת למשטרה שהם איימו עליך, קיללו אותך.

מיקי רוזנטל: מה אמרו לך בצד השני, מגיעים.

מיקי רוזנטל: מגיעים ולא הגיעו, 30 דקות.

מיקי רוזנטל: אני מבקש לדעת דבר נוסף.

מיקי רוזנטל: אחרי האירוע הזה ניגשת להנהלת החברה, ביקשת שיגישו תלונה, מכתב, הוצאו מכתבים?

<אנואר טוויל: עלתה לי בחורה, אין לה "רב-קו" של נוער.

<אנואר טוויל: אמרתי לה 'בלי רב קו של נוער אי אפשר לשלם לילדה שלך'.

<אנואר טוויל: מה התשובה הייתה, 'אתה חתיכת ערבי מניאק, אתם פה יותר גרועים מחמאס בעזה'.

<אנואר טוויל: מה תענה לה.

<אנואר טוויל: הלכתי למנהל וסיפרתי לו ככה וככה.

<אנואר טוויל: הוא אמר לי 'גבר, סבלנות בסוף זה יעבור, בסוף זה נסיעה'.

<אנואר טוויל: זו נסיעה בסוף שאני חוזר ממנה עם השקית - - -

מיקי רוזנטל: מנהל החברה שלך נמצא פה במקרה?

מיקי רוזנטל: האם אתה יודע אם החברה הוציאה מכתב למשרד התחבורה, למשטרה.

<אנואר טוויל: לא.

מיקי רוזנטל: זה רע מאוד.

מיקי רוזנטל: צריך להמשיך להתלונן כדי שגם המשטרה וגם משרד התחבורה יבינו את היקף התופעה ואת היקף ההתנכלות.

מיקי רוזנטל: לפעמים יש מקרה ספוראדי שלא מטפלים, יתכן שאם יהיו הרבה תלונות זה יזיז למישהו משהו.

מיקי רוזנטל: להתלונן ראוי תמיד וזו גם אזרחות טובה.

אחמד טיבי: אדוני היושב ראש, ראשית אני מבקש להודות לכם על קיום הדיון החשוב הזה.

אחמד טיבי: אני נפגשתי עם קבוצת הנהגים מירושלים המזרחית לפני מספר ימים.

אחמד טיבי: הם שטחו בפני מסכת תלונות קשה של התנכלויות על רקע היותם נהגים ערבים.

אחמד טיבי: על אירועים שהתגברו, התגברו מאוד בתקופה האחרונה.

אחמד טיבי: שמעתי את התלונות בפירוט, זאת הייתה אחת הדוגמאות הקשות.

אחמד טיבי: ראשית זה מטריד ומקומם.

אחמד טיבי: מה שמטריד עוד יותר זה שהם אומרים שהם פונים למשטרה והמשטרה לא מספקת את ההגנה ולא מגיעה מיד.

אחמד טיבי: אני מבקש לעלות שאלה היפותטית, מעשית של נהג יהודי שעולה אליו מישהו חמוש, הוא לא חייל, שם את ידו מאחור ואומר את המילים הדומות למילים שנאמרו כאן - - -

מיקי רוזנטל: אל תחזור בבקשה עליהן.

אחמד טיבי: מה היה קורה, האם המשטרה הייתה מתמהמהת שעה-שעתיים שלוש או שמיד הייתם רואים שלוש-ארבע ניידות, אוזקים אותו ועוצרים אותו מיד יחד עם הודעה לתקשורת של סיכול ניסיון פיגוע.

אחמד טיבי: אולי אדוני היושב ראש האם מקרה פשוט של אמירה גזענית כלפי יהודי, האם גם המשטרה יושבת בשקט.

אחמד טיבי: אולי של ערבי שחוסם אוטובוס במרכזה של עיר?

אחמד טיבי: יש כאן איפה ואיפה בהיענות המשטרתית.

אחמד טיבי: לכן, הנהגים האלה מרגישים רע, במיוחד אחרי המקרה הנורא של יוסוף.

אחמד טיבי: הם דורשים שיבטיחו להם מקסימום ביטחון אישי אדוני היושב ראש.

אחמד טיבי: למשל, נדמה לי שבתחנות הסופית גם אין תאורה.

אחמד טיבי: חשוך ואין שומר בתחנה הסופית.

אחמד טיבי: כאשר מגיעים לתחנות הסופיות, שם נמצאה גופתו של יוסוף.

אחמד טיבי: אין שמירה ואין תאורה וניתן לעשות שם דברים נוראים מבלי שתהייה תאורה.

מיקי רוזנטל: תודה.

<יצחק קשקש: בנוגע לדבריו של חבר הכנסת אחמד טיבי.

<יצחק קשקש: לידיעה כללית.

<יצחק קשקש: אני יותר מעשור נהג תחבורה ציבורית, אנחנו חווים אלימות מכל הסוגים, מכל המינים, מכל העדות ומכל הגוונים.

<יצחק קשקש: יש בעיה של ענישה נגד פורעי חוק בתוך התחבורה הציבורית החל מאלימות מילולית ועד אלימות פיסית ועד הפרעה לנהג בזמן הנהיגה.

<יצחק קשקש: למשטרה אין תשובה כי המחוקק לא עשה דבר בנדון.

<יצחק קשקש: אין חוק ספציפי לגבי אלימות בתוך תחבורה ציבורית.

מיקי רוזנטל: ניתן למשטרה להגיב.

מיקי רוזנטל: הטענות הן די קשות.

מיקי רוזנטל: אני מעריך שגם אתם לא מרוצים מהמצב.

מיקי רוזנטל: השאלה איזה מענה ניתן למצוקה ולטענות הללו.

<עופר יצחק: בוקר טוב.

<עופר יצחק: אני עופר יצחק ראש מדור הבטחת גופים ציבוריים בחטיבת האבטחה באגף המבצעים של המשטרה.

<עופר יצחק: אני מבקש להתייחס באופן עקרוני, באופן כללי.

<עופר יצחק: קשה לי להתייחס לטענות או תלונות פרטניות שאותן צריך לבדוק בהמשך.

מיקי רוזנטל: אני אאפשר לך לומר את כל מה שאתה רוצה ובוודאי גם לגבי העניינים העקרוניים.

מיקי רוזנטל: זו לא תלונה אחת של אזרח או נהג אחד שאומר התלוננתי והמשטרה לא הגיעה.

מיקי רוזנטל: יש כאן מקבץ גדול של אנשים.

מיקי רוזנטל: גם אני קיבלתי תלונות בעניין עם תאריכים ועם מועדים.

מיקי רוזנטל: זה לא עניין אמורפי כללי.

מיקי רוזנטל: יש פה מצוקה אמתית שדורשת מענה.

<עופר יצחק: ספציפית קשה להתייחס לכל תלונה.

<עופר יצחק: צריך לקבל את התלונות לבדיקה שלנו ולראות מה היה שם.

<עופר יצחק: באופן עקרוני אני מבקש לומר כמה דברים.

<עופר יצחק: אחת, התחבורה הציבורית או האוטובוסים, חברות האוטובוסים אינן מונחות על ידי המשטרה.

<עופר יצחק: משטרת ישראל או חטיבת האבטחה מטפלת בתחבורה הציבורית בעיקר בסוגיית האבטחה, בעיקר ברכבת ישראל וברכבת הקלה שבירושלים.

<עופר יצחק: נכון להיום חברות האוטובוסים אינן מונחות.

מיקי רוזנטל: סליחה שאני קוטע אותך.

מיקי רוזנטל: הרי יש לכם תעדוף, בוודאי אם יש אירוע ציבורי יש לו העדפה על אירוע שנמצא בבית פרטי.

מיקי רוזנטל: אם יש תקלה מהסוג שתוארה כאן כמו איום על נהג, מקללים נהג אומרים לו כך או אחרת והאוטובוס תקוע והמשטרה לא מתייצבת, זה תפקידה של משטרה.

מיקי רוזנטל: לא מדובר כאן על הגנה עקרונית או על הנחייה איך לאבטח אוטובוסים.

מיקי רוזנטל: מדובר על תלונות של נהגי אוטובוס על התנכלות.

מיקי רוזנטל: זה בהחלט תפקידה של המשטרה

<עופר יצחק: בהחלט יש תעדוף.

מיקי רוזנטל: איך התעדוף?

מיקי רוזנטל: "אגד" שלחו לכם מכתב, מה עשיתם?

<עופר יצחק: אני אתייחס.

<עופר יצחק: מיד אגיע למקרים ספציפיים אולי בתוך ירושלים.

<עופר יצחק: שוב, אני מבקש להישאר לרגע ברמה העקרונית.

<עופר יצחק: אנחנו עושים עבודה מאוד הדוקה ומשותפת עם משרד התחבורה, עם מנב"ט משרד התחבורה בכמה נושאים.

<עופר יצחק: אחד מהם הוא טיפול או הכשרה של נהגי אוטובוסים ומתן סמכויות של מאבטח.

<עופר יצחק: סמכויות מאוד נרחבות לנהגי אוטובוסים - - -

<קריאה: שוב מפרטים את המשטרה.

<עופר יצחק: סמכויות שדומות לסמכויות של שוטר פרט לסמכות מעצר - - -

מיקי רוזנטל: אם אני מתרגם את מה שאתה אומר פה, לחבר שלנו כאן, אם אמרו לו שהוא ערבי מלוכלך ואמרו אתה לא תוכל לנסוע הלאה, הוא בתור מאבטח רשאי לעצור את המפריע - -

<עופר יצחק: הוא לא רשאי לעצור.

מיקי רוזנטל: מה הוא רשאי לעשות?

<עופר יצחק: היום ב"חוק סמכויות לשם שמירה על ביטחון הציבור" בצו שחתם עליו השר לביטחון פנים ניתנת אפשרות למתן סמכויות לנהגי אוטובוסים של חברות אוטובוסים, שרשומות בצו, לקבל את הסמכויות האלה.

<עופר יצחק: עשינו עבודה יחד עם דני שנער - - -

מיקי רוזנטל: נשמע מהן הסמכויות.

מיקי רוזנטל: אולי יש דברים שאנחנו לא יודעים, נשמע.

<עופר יצחק: עשינו עבודה יחד עם דני שנער שהוביל את העבודה הזאת, אני מניח שהוא ירחיב עליה.

<עופר יצחק: הסמכויות שנהגי האוטובוסים יכולים לקבל .

<עופר יצחק: יש כ- 50 נהגים קיבלו סמכויות כאלה.

מיקי רוזנטל: הסמכות היא פרטנית?

<עופר יצחק: הסמכות היא פרטנית לנהג בחברת אוטובוסים מסוימת שאומרת: יש לו סמכות עיכוב, יש לו סמכות דרישה להזדהות, הוא יכול לבקש תעודת זהות מבנאדם, הוא יכול להוציא אדם מהאוטובוס היה והוא מסרב להזדהות.

<עופר יצחק: אם יש לו כלי נשק או כלי על גופו הוא יכול לבקש לבדוק אותו, הוא יכול להוציא אותו מהאוטובוס וכדומה.

<עופר יצחק: יש לו סמכויות - - -

מיקי רוזנטל: כמה נהגים ערביים קיבלו סמכויות כאלה?

<עופר יצחק: אני לא יודע, אין לי את הרשימה, אבל יש.

אחמד טיבי: נגיד שיש נהג ערבי שקיבל סמכויות כאלה, אתה מצפה מעצמך שבבני ברק הוא יוכל לבצע את המעצר הזה?

<עופר יצחק: הוא לא יכול לעשות מעצר.

<עופר יצחק: אין סמכות כזאת.

מיקי רוזנטל: חבל שאתה מגיע לדיון שזה הנושא שלו ואתה לא יודע להגיד לנו כמה נהגים קיבלו סמכויות כאלה.

<עופר יצחק: אמרתי יש כ-50 נהגים שקיבלו סמכויות.

<עופר יצחק: אני חושב שמרביתם אפילו מהמגזר הערבי.

מיקי רוזנטל: אני רוצה לחזור ולהבין את הסמכויות.

מיקי רוזנטל: אני קצת מתקשה בהבנה שבדרך כלל לא הייתה לי עד היום.

מיקי רוזנטל: אין לי בעיה בהבנת הנשמע.

מיקי רוזנטל: אני מבקש להבין מהן הסמכויות המדויקות של נהג אוטובוס.

<דני שנער: אני מבקש לעשות סדר.

<דני שנער: אני דני שנער מנהל אגף ביטחון במשרד התחבורה.

<דני שנער: ישנם שני אלמנטים של ביטחון שאנחנו משרד התחבורה, אגף הביטחון ומשטרת ישראל מתמודדים איתם.

<דני שנער: האלמנט כנגד טרור ואלמנט בנושא סדר ציבורי.

<דני שנער: מה ששמענו כאן הוא למעשה סדר ציבורי.

<דני שנער: סדר ציבורי, בגדול אגף הביטחון של משרד התחבורה - - -

מיקי רוזנטל: אתה אומר לדעתך זה לא שייך לפח"ע (פעילות חבלנית עוינת) זה שייך לסדר ציבורי ואתם לא מטפלים בזה.

<דני שנער: על פי הגדרת התפקיד שלנו אנחנו לא מטפלים בזה.

מיקי רוזנטל: אז מי אמור לטפל בזה?

<דני שנער: משטרת ישראל.

<דני שנער: היא ממונה על הנושא הזה.

<דני שנער: יחד עם זאת, לפני שלושה חודשים מנכ"ל המשרד יזם פעולה שעל פיה אנחנו החלטנו לחייב את כל חברות האוטובוסים להעביר את הנהגים הכשרה בנושא התנהגות מונעת.

<דני שנער: זאת כדי למנוע את הוונדליזם שיש באוטובוסים ולתת להם סמכויות שמשטרת ישראל הכינה.

<דני שנער: הפנייה אל חברות האוטובוסים, עברנו כבר עם משטרת ישראל על הסילבוס ואנחנו יודעים בדיוק מה עושים.

<דני שנער: היינו מוכנים להתחיל בהכשרה, אבל החברות החליטו שהן לא מוכנות להשתתף.

<דני שנער: הן לא מוכנות לשלוח את הנהגים לא היהודים ולא הערבים, כשאמרו 'מה, אנחנו נלמד ערבים' וכך הלאה.

<דני שנער: אין שום שוני ולכן כשחבר הכנסת אומר 'האם נהג ערבי בבני ברק', כן, הוא ייקח את היהודי ויעצור אותו והוא ישתמש בכל הסמכויות שלו.

<דני שנער: אם אחד כזה יבוא יבואו שניים אחריו.

<דני שנער: כלומר, אנחנו רוצים לאמן את כל הערבים ואת כל היהודים בכללי התנהגות מונעת.

<דני שנער: אנחנו היינו מוכנים אתמול.

<דני שנער: אבל, חברות האוטובוסים שלחו לנו מכתב באמצעות עורכי דין שהם לא מוכנים לקחת חלק - - -

מיקי רוזנטל: בגלל שמימון ההכשרה על חשבונם?

<דני שנער: בדיוק.

מיקי רוזנטל: למה שאתם לא תממנו את ההכשרה?

מיקי רוזנטל: הרי זה אינטרס ציבורי מובהק.

מיקי רוזנטל: אני שואל שאלות הבהרה.

מיקי רוזנטל: זה אינטרס ציבורי מובהק שישמר הסדר הציבורי באוטובוס, שלא יפגעו בנהגים.

מיקי רוזנטל: אין כאן אחד שלא חושב שזה נושא חשוב.

<דני שנער: אתה צודק.

<דני שנער: יום הכשרה אחד, דיברנו על 10 אלף נהגים.

<דני שנער: אמרנו ש-5,000 נעביר כל שנה במיליון וחצי שקל.

<דני שנער: בשלב זה הדבר נפל על סוגיית התקציב.

<דני שנער: כלומר, אנחנו פנינו, רוצים להרים את זה.

<דני שנער: היום אני לא מסוגל להרים את זה בגלל סוגית התקציב.

<דני שנער: יש רצון של חברות האוטובוסים לבצע, אין תקציב.

<דני שנער: פה פעם אחת בנושא הוונדליזם.

<דני שנער: בנושא הטרור, לאור ההסלמה האחרונה שישנה ובמיוחד בירושלים, קיבלנו הנחיה מהשר שאנחנו צריכים להיערך להקמת היחידה.

<דני שנער: סיימנו עבודת מטה.

<דני שנער: המשטרה אישרה אותה, אנחנו גם הצגנו אותה גם גם למטה.

<דני שנער: אנחנו מוכנים היום להפעיל את היחידה בסדר גודל של 300 אנשי אבטחה רק בירושלים.

מיקי רוזנטל: המאבטחים האלה יתערבו גם בענייני של סדר אזרחי?

מיקי רוזנטל: זה לא התפקיד שלהם.

<דני שנער: נכון, אבל הם יתעסקו בסדר אזרחי.

<דני שנער: אני מבקש לומר לך שאני לא שמעתי על התופעה הזאת.

<דני שנער: אני מודע לה רק ברגע זה.

<דני שנער: אף אחד לא פנה אלי במזכר, לא תגיד מכתב, במזכר לא פנו אלי ואמרו שיש בעיה.

אחמד טיבי: מי אמור לפנות אליך אדוני?

<דני שנער: אני חושב שהם היו צריכים לפנות אלי.

<דני שנער: אחת לחודש וחצי מתקיים אצלי פורום ביטחון של חברות התחבורה שמעלות בעיות.

<דני שנער: רק אחמד אפיפי בנצרת שהעלה את הבעיות - - -

מיקי רוזנטל: אתה צודק, אני שאלתי - - -

<דני שנער: לא ידעתי שקיימת בעיה.

<דני שנער: ראשית, נא לעלות את זה בצורה מסודרת.

<דני שנער: שנית, אני חושב שהמאבטחים האלה ייתנו מענה גם לנושא.

מיקי רוזנטל: מתי המאבטחים האלה יכנסו לעבודה?

<דני שנער: אם יהיה תקציב אנחנו יכולים להעמיד אחרי חודש ימים.

<דני שנער: לוקח לנו זמן לגיוס וכן האלה.

<דני שנער: חודש ימים אנחנו מעמידים 300 מאבטחים.

<דני שנער: בסדר גודל של שלושה-ארבעה חודשים אנחנו מעמידים את כל המצבת, כמובן צריך תקציב לכך.

<דני שנער: התקציב הוא בסדר גודל של 80 מיליון שקל לשנה.

מיקי רוזנטל: אני מבקש לחזור למשטרה.

מיקי רוזנטל: יש פה את העניין של משרד התחבורה ואת אבטחת התחבורה.

מיקי רוזנטל: יש את התלונות של הנהגים שנתקלים במעשה יום-יום והמשטרה לא מספקת מזור למצוקה שלהם.

מיקי רוזנטל: זה לא יכול להיות, זה לא מקובל, זה לא איזה אזרח שהייתה לו איזו טעות עם המשטרה.

<עופר יצחק: אני מבקש לדבר על ירושלים.

מיקי רוזנטל: אני יודע על מה אתה רוצה לדבר.

מיקי רוזנטל: אני מבקש שתענה קודם כל על השאלה איך יכול להיות שמשטרת ישראל לא נותנת מענה למצוקה הזאת.

מיקי רוזנטל: אני רוצה לשמוע שהפנמתם את הבעיה ועכשיו בתלונה הבאה יהיה תעדוף.

מיקי רוזנטל: שזה יהיה מצב חירום א' א', ג'3 וכשתהייה תלונה של נהג אוטובוס יהודי או ערבי, בכל קו ובכל מקום במדינה, אתם תגיעו לשם במהרה.

מיקי רוזנטל: זה נקרא לטפל בעניין אחרת לא עשינו כלום.

<עופר יצחק: התלונות להתנכלות כנגד נהגים הגיעה וידועה בירושלים.

<עופר יצחק: אני דווקא מבקש לחדד את זה.

<עופר יצחק: היה ריבוי של התנכלויות בתקופה האחרונה.

<עופר יצחק: לכן אני מבקש לכוון דווקא למחוז הזה.

<עופר יצחק: בעיקרון משטרת ישראל לקחה את הנושא הזה בתעדוף מאוד גבוה.

<עופר יצחק: בעניין הזה מפקד תחנה שועפאט והקצינים שלו נפגשו עם מנהל הביטחון של "אגד" בירושלים, נעשה עם כולם כנס.

<עופר יצחק: בכנס הוא הסביר לכולם באיזו דרך הולכים לתקוף את הבעיה הזאת.

<עופר יצחק: לאחר מכן מחוז ירושלים כדי למגר את התופעה הזאת החל לעבוד בשני אופנים.

<עופר יצחק: האופן הראשון היה באופן סמוי.

<עופר יצחק: שוטרים שישבו בקווי אוטובוס בהם מיקדו את התופעה.

<עופר יצחק: זה היה בעיקר בשני מקומות עיקריים: נווה יעקב ורמות.

<עופר יצחק: ישבו באוטובוסים ויחד עם כוחות מעצר שהיו משולבים בנושא, טיפלו באופן סמוי באירועים.

<עופר יצחק: מיד אדבר על התוצאות.

<עופר יצחק: טיפלו בזה גם באופן גלוי.

<עופר יצחק: עשו עבודה מאוד רחבה באופן גלוי.

<עופר יצחק: שוטרים עלו על קווי האוטובוסים, נסעו באוטובוסים וטיפלו במקרים שהם זיהו כבעיות.

<עופר יצחק: הם ירדו בתחנות כאלה ואחרות והגיעו לתחנות סופיות.

<עופר יצחק: הפעילות הזאת נמשכה חודשים רבים.

<עופר יצחק: ככל שאני בדקתי עם מחוז ירושלים, בחודשיים האחרונים היה אולי אירוע אחד של התנכלות לנהג ערבי.

<עופר יצחק: בתקופה כולה הצליחו למגר את התופעה הזאת.

<עופר יצחק: נעשתה עבודה מאוד- - -

מיקי רוזנטל: אתה יודע על תלונה אחת שהוגשה בחודשיים האחרונים?

<עופר יצחק: אני יודע על אירוע אחד בחודשיים האחרונים.

<עופר יצחק: זה מה שאני יודע.

מיקי רוזנטל: ציון פת מנכ"ל "קווים" בבקשה.

<ציון פת: אנחנו מפעילים תחבורה ציבורית כמעט בכל רחבי המדינה.

<ציון פת: אכן הנהגים שלנו חווים תופעות כפי שתוארו כאן.

<ציון פת: יחד עם זאת אני חייב לציין שבכל מקום שיש הידברות ושיתוף פעולה עם שני גורמים: משטרת ישראל ועם הרשות המקומית אנחנו רואים ירידה בתופעה.

<ציון פת: כמובן שאין ביטול מוחלט של התופעה הזאת.

<ציון פת: אני אתן שתי דוגמאות:

<ציון פת: בבית"ר עילית יש לנו שיתוף פעולה מלא עם משטרת ישראל ועם הרשות המקומית.

<ציון פת: זה בא לידי ביטוי בכך שתהליך התלונה הוא לא בדרך המקובלת של התקשרות ל-100.

<ציון פת: 100 זה בסדר כדי להזעיק מידית.

<ציון פת: יש לנו אנשי קשר במשטרה שאם הסדרן צריך הוא פונה אליהם ישירות והם מטפלים בעניין טוב יותר.

<ציון פת: אני חייב לציין, שזה לא המצב האופטימאלי, אבל הטיפול הוא הרבה יותר יעיל מהדרך הרגילה שלפעמים היא דרך חתחתים.

<ציון פת: גם כאשר אתה מתקשר למשטרה ומודיע הם לא מסתפקים בכך.

<ציון פת: אחר כך אתה צריך לבוא ולהגיש תלונה.

<ציון פת: זאת אומרת, אתה צריך להוריד את הנהג מההגה, לשלוח אותו, ואם הוא בביתר עילית לגוש עציון, בזבוז יום עבודה כדי להגיש תלונה.

<ציון פת: במקומות שקיים שיתוף פעולה, כמו בבית"ר עילית, צמצמנו את כל הבירוקרטיה הזאת ואכן יש לכך תוצאות לא רעות.

<ציון פת: כמובן שיש עליות ומורדות - - -

מיקי רוזנטל: נאמר כאן על ידי משרד התחבורה שהם לא קיבלו תלונה מאף חברה.

מיקי רוזנטל: אתם פניתם - - -

<ציון פת: אני פניתי למשרד התחבורה לאחראי במשרד התחבורה כולל מר עוזי יצחקי וכולל דרור גנון שישב כאן לידי.

<ציון פת: דני למיטב הבנתי אמר שהוא לא מתעסק בסדר ציבורי ולכן לא פניתי אליו.

<ציון פת: פניתי גם - - -

מיקי רוזנטל: פנייה למשרד התחבורה.

מיקי רוזנטל: התלונות לא הגיעו אליך ואולי זה בגלל בעיות פנימיות שלכם.

מיקי רוזנטל: אתה היית צריך להיות מיודע לכך שיש.

<דני שנער: אני לא ידעתי מזה.

מיקי רוזנטל: זה חמור מאוד.

<ציון פת: פניתי גם לניצב אהרון אקסול ולראשי הרשויות.

<ציון פת: אני מוכרח לציין שבאותם מקומות כמו בית"ר עילית וכמו באקה ג'ת, אגב גם שם היו לנו אירועים.

<ציון פת: סגן המועצה הרים אלי טלפון ואמר שיש תלמידים שבאמת הם פרחחים, 'אנחנו נעשה הסברה, אנחנו נטפל בהם' – וזה עזר.

<ציון פת: אני חושב שאם יהיה שיתוף פעולה בין משטרת ישראל לבין חברות התחבורה הציבורית ובין הרשויות המקומיות, באותם מקומות שניתן למקד את התופעה, זה יפתור חלק גדול מהבעיות.

<ציון פת: לעניין של דני שנער, חברות התחבורה הציבורית לא מתנגדות להכשיר את הנהגים ולסמיך אותם.

<ציון פת: אבל אי אפשר באותה הנחייה להעביר אלינו את האחריות ואת הסמכות.

<ציון פת: זה לבוא ולהגיד שמרגע זה הנהג הוא האחראי והוא זה שיטפל בבעיות.

<ציון פת: לנהג יש מספיק מטלות, הוא גזבר, הוא גם פסיכולוג של הנהגים, הוא גם צריך לטפל בעיות של ניקיון ולא ניקיון, ביקורות עושים לו מסביב מכל הכיוונים.

<ציון פת: אי אפשר להטיל עליו עוד ועוד ועוד.

<ציון פת: בעולם, במדינות מתוקנות תפקידו של נהג לנהוג וכאן אנחנו רואים שרוצים להוסיף עוד ועוד מטלות ועוד ועוד סמכויות ויחד עם זה אחריות.

<ציון פת: אנחנו לא נגד.

<ציון פת: אנחנו בעד הכשרה ושמישהו גם יממן את ההכשרה הזאת.

<ציון פת: אנחנו לא בנויים למימון של זה.

<ציון פת: האחריות צריכה להיות האחריות של מי שאחראי על הביטחון.

<דני שנער: כפי שהנהג הוא לא כספר ולא לפסיכולוג הוא גם לא אחראי על האבטחה.

<דני שנער: אתה בעצמך אמרת את זה ואנחנו הסברנו לכם.

<דני שנער: אמרנו שאנחנו רוצים לתת בידי הנהג את הכלים היה ויש משהו כדי שידע מה הוא יכול לעשות.

<דני שנער: רבותיי, הפתרונות הפרטניים שהם השיגו בתחנות כאלה ואחרות, בישוב כזה או אחר זה לא משהו ברמה האסטרטגית לאומית.

<דני שנער: אנחנו צריכים לקבל החלטה על עשייה ברמה הלאומית בנושא אבטחה כנגד וונדליזם.

<דני שנער: אני לא יודע מי הגוף שצריך לעשות את זה, אבל לאור האירועים שאנחנו רואים כאן אני חושב שאנחנו צריכים לתת תשומת לב לנושא הזה.

<דני שנער: אם אתה שואל אותי בחשיבה מהירה מה צריך להיות פה, צריך לאתר את הקווים הבעייתיים ובקוויים הבעייתיים האלה לשים אולי מאבטחים.

<דני שנער: צריך להכשיר את הנהגים כדי שיבינו מהן הזכויות שלהם, מהם היכולות שלהם להתמודד.

<דני שנער: אם אתה נתקל בבעיה אתה צריך לדעת מהם היכולות שלך, מה הכוח שלך כדי שתפעיל אותו.

מיקי רוזנטל: מי צריך לעשות את זה?

מיקי רוזנטל: כשאתה אומר שאלו המחשבות שלך, ממי אתה מצפה שיעשה את זה?

<דני שנער: צריך להחליט מי מוביל את זה.

<דני שנער: אני אומר לך שוב, לא חשבתי על זה מספיק ולא ברור לי מי צריך להוביל את זה.

<דני שנער: יכול להיות שהמטה ללוחמה בטרור כמתכלל בין הגופים.

<דני שנער: כנגד הוונדליזם הנקודתי הזה צריך לעשות פעולה יותר רחבה אחרת זה ימשיך להיות וגם להתגבר.

מיקי רוזנטל: כולנו כאן סביב השולחן הזה מסכימים שיש בעיה אמתית וצריך לתת לה מענה.

<עטון מבראד: שלום, עטון מבראד נציג ועד חברת קווים בית"ר עילית.

<עטון מבראד: לגבי הסמכות של הנהג ומה הוא צריך לעשות, זו לא תקופה קצרה.

<עטון מבראד: מי שעובד בתחבורה הציבורית מבין שכמה שנים הנהגים סובלים מאלימות וגם חלק מהנוסעים סובלים מאלימות בתוך האוטובוסים.

<עטון מבראד: ועד העובדים והנציגים, פנינו לחברות והצענו להן שבמקומות הבעייתיים, בשעות החושך יהיו מאבטחים בתוך האוטובוסים.

<עטון מבראד: לדוגמה, בבית"ר עילית יש הרבה בעיות, סירבו ואמרו שאין להם שום סמכות לשים מאבטח בתוך האוטובוס.

אחמד טיבי: בית"ר עילית מוזכרת הרבה, היא מקרה מיוחד במינו?

אחמד טיבי: למה היא מוזכרת יותר?

<ציון פת: כי אלו אירועים שמתרחשים כבר תקופה ארוכה.

<ציון פת: יחד עם זאת - - -

אחמד טיבי: התנהגות כלפי נהגים?

<ציון פת: נהגים בכלל, זה לא עניין של ערבי או יהודי.

<ציון פת: יש שם קבוצות נוער שדורשים טיפול מיוחד.

<ציון פת: בסך כול יש שם שיפור, שוב, לא אופטימאלי, אבל כן יש שיפור.

<עטון מבראד: בתוך החברה אין נהלים להתמודדות עם מקרי האלימות.

<עטון מבראד: אמר האדון שעוקבים אחרי המקרים.

<עטון מבראד: אני אומר וגם מוכן להביא עדות של כמה נהגים, כשמתקשרים לסדרן ומודיעים לו שיש אנשים שמאיימים בתוך האוטובוס הוא אומר 'תתקשר ל-100, אתה תתקשר' ואתה תחכה 40 דקות.

<עטון מבראד: אין נהלים.

<עטון מבראד: צריך לעשות נהלים כמו שצריך, נוהל שאומר כשהנהג מודיע לסדרן הסדרן עוקב.

<עטון מבראד: הסדרן צריך להגיד המשיך בנסיעה או לתת לו הוראה לעצור.

<עטון מבראד: צריך לעשות נהלים מסודרים.

<עטון מבראד: שנית, כעת יש תקציב בנוגע לאלימות בתחבורה הציבורית.

<עטון מבראד: אם יש את התקציב הזה צריך להשתמש בו בצורה הטובה והיעילה.

<עטון מבראד: אנחנו חושבים שצריך לשים מצלמות אבטחה במעגל סגור בכל האוטובוסים.

<עטון מבראד: כמו כן לתת לנהגים סמכות, שיהיה להם ביד גז מדמיע או טייזר כציוד צמוד לנהג.

<עטון מבראד: כמו שיש ציוד לנהג אוטובוס כשהוא עולה לאוטובוס שגם זה יהיה חלק מהציוד.

<עטון מבראד: למה זה, בגלל שהמאבטחים כמו שהיו בשנת 2002 הם היו תקופה קצרה, זה יהיה לכמה חודשים ואז זה ירד מדיונים ואף אחד לא ידע מכך.

<עטון מבראד: במכרזים הבאים צריך לשים את זה כדרישה.

<עטון מבראד: משרד התחבורה צריך לשים במכרזים הבאים דדישה שהיא חובה מכל החברות שנכנסות למכרזים החדשים, לשים מצלמות, גז מדמיע או טייזר.

אחמד טיבי: ברשותך, כל מה שנאמר כאן בעניין אלימות כלפי נהגי אוטובוסים קיים גם נגד נהגי מוניות ואולי לאחרונה יותר.

אחמד טיבי: יש כאן נייר עמדה של "עיר עמים" על ידי עורכת הדין אשרת מימון.

אחמד טיבי: יש כאן דוגמאות למשל של שוטרת שמספר פעמים, על פי מה שכתוב כאן יש נגדה תלונות, "אם לא טוב לכם כאן, תלכו לבית חנינא".

אחמד טיבי: או שוטר שענה "על פחות מרצח אנחנו לא מתערבים".

אחמד טיבי: אדוני היושב ראש זה דורש תשובה של המשטרה גם למקרים אלה.

<אשרת מימון: עורכת הדין אשרת מימון מעמותת "עיר עמים".

<אשרת מימון: אני חושבת שהבעיה המרכזית היא קודם כל החלוקה בין סדר ציבורי לבין פח"ע, אני לא מבינה למה פח"ע זה לא גם אלימות יהודית כלפי נהגים ערבים.

<אשרת מימון: אני חושבת שזה הסיפור.

<אשרת מימון: הסיפור הוא לא שאלות של סדר ציבורי, הוא לא סיפור של וונדליזם או נוער בעייתי.

<אשרת מימון: אני חושבת שזה סיפור המשך של השרפה של הכיתה בבית הספר הדו-לשוני ושל כל תופעות תג מחיר.

<אשרת מימון: אני חושבת שכמו שמס רכוש יודע לתגמל ערבים שנפגעים על רקע לאומי, אז גם המשטרה וגם משרד התחבורה הגיע הזמן שיתייחסו לזה כפח"ע ולא רק כעניינים של סדר ציבורי.

<אשרת מימון: כעת אני אתמקד בעניין של נהגי מוניות, הבאתי כמה דוגמאות במכתב וגם נמצא כאן פאדי שהוא נהג מונית.

<אשרת מימון: אני חושבת שהיה לו סיפור.

<אשרת מימון: אני אשמח לשמוע.

<אשרת מימון: אתמול היה לו סיפור ברחוב קינג ג'ורג'.

<אשרת מימון: בשעת צהריים לאור יום כשנהג מונית ערבי הותקף בגז פלפל על ידי איש יהודי מבוגר בלי שום התגרות ראשונה מצד הנהג, אלא רק משום שהוא נהג ערבי.

<אשרת מימון: אנחנו שומעים על הרבה מקרים כשמתברר שזה נהג ערבי, או מכים אותו או משפריצים עליו גז פלפל וההיענות של המשטרה היא כמו בדוגמאות שמסרתי.

<אשרת מימון: אין שום הערכות מיוחדת סביב העניין.

<אשרת מימון: אני גם אשמח לשמוע את תמיר נושא תיק תחבורה בעירייה.

<אשרת מימון: אני יודעת שהוא מוכן להתעסק בעניין.

<אשרת מימון: לצערי בימים האחרונים שומעים על פיקוח מוגבר על נהגי מוניות , נמצאים במוקדים שבהם הם מותקפים ובמקום לעזור להם הפיקוח המוגבר של העירייה בא להתנכל להם בנוסף להתנכלויות הפרטניות.

<אשרת מימון: אני אשמח אם פאדי יוכל לתת דוגמאות מהשטח.

מיקי רוזנטל: ממש בקצרה.

<פאדי נאדר סוב לבן: שלום.

<פאדי נאדר סוב לבן: שמי פאדי, אני נהג מונית ערבי בירושלים.

<פאדי נאדר סוב לבן: כל יום כשאני יוצא לעבודה אני מרגיש מאוים ואני לא יודע מאיזה צד.

<פאדי נאדר סוב לבן: אם אני מאוים מעוד נהג יהודי שעובד איתי בשטח או שאני מאוים מפקח עירייה שנותן לערבי דוח ומוותר ליהודי, או משוטר שעושה את אותו דבר, נותן דוח לערבי ומוותר ליהודי או - - -

מיקי רוזנטל: אני מוותר על הטענה הזאת.

מיקי רוזנטל: יש מספיק טענות אמת סביב הפרשה הזאת.

מיקי רוזנטל: זו תחושה שלך, אבל אני חושב שהיא לא מבטאת מדיניות של המשטרה.

<פאדי נאדר סוב לבן: בקיצור אין פה ביטחון ואין למי לפנות.

<פאדי נאדר סוב לבן: אני אספר לך סיפור שקרה איתי לפני שבוע ימים בערך.

<פאדי נאדר סוב לבן: אני יורד בתחנה המרכזית בירושלים והולך רגל חוצה את הכביש במהירות, הוא מסתכל בטלפון שלא במעבר חצייה.

<פאדי נאדר סוב לבן: הוא פגע בצד האחורי של הרכב והוא יודע שהוא אשם.

<פאדי נאדר סוב לבן: אני עוצר בצד ושואל אותו אם הוא צריך אמבולנס, אם הוא צריך עזרה, הוא אומר לי 'לא, אני אשם, אני לא שמתי לב ואתה יכול ללכת'.

<פאדי נאדר סוב לבן: אני נשאר במקום ומכריח אותו לאמבולנס בשביל בדיקות כי עברתי מקרים כאלה של תאונות.

<פאדי נאדר סוב לבן: אימא שלו חוצה את הכביש מהצד השני ומתחילה לצעוק, 'ערבי, ערבי דרס את הבן שלי'.

<פאדי נאדר סוב לבן: מתחילים להתאסף בחורים עם מאבטחים, אני מקבל יריקות, קללות, איומים לכדור בראש.

<פאדי נאדר סוב לבן: הזמנתי אמבולנס ואני אומר להם 'אני אזמין גם משטרה'.

<פאדי נאדר סוב לבן: עד שהגיעה ניידת משטרה לקח כרבע שעה כשאני נמצא במקום מאוד רגיש שיש בו הרבה קהל.

<פאדי נאדר סוב לבן: רבע שעה לניידת משטרה, אפילו ניידת לא הגיעה, היה שוטר אחד שהיה בתוך התחנה שבא אלי.

<פאדי נאדר סוב לבן: הבחור הזה כשהוא שמע את הקללות ואת הכול התחיל להגיד 'אתה העפת אותי שני מטר ואתה פגעת בי כי אני יהודי ואתה ערבי'.

<פאדי נאדר סוב לבן: אתה מבין.

<פאדי נאדר סוב לבן: הוא התחיל לצעוק 'לעצור את הבן זונה הזה' סליחה על הביטוי.

<פאדי נאדר סוב לבן: אני מוכרח להגיד את זה.

<פאדי נאדר סוב לבן: 'לעצור אותו כי הוא פשוט ערבי'.

<פאדי נאדר סוב לבן: לעצור אותו ולהכניס אותו בפנים כי הוא ערבי.

<פאדי נאדר סוב לבן: הדבר הטוב, שהיה שם שוטר טוב במקום.

<פאדי נאדר סוב לבן: אני לא אומר שכל השוטרים הם שוטרים רשעים, לא.

<פאדי נאדר סוב לבן: אבל במקרה הזה היה שוטר טוב.

<פאדי נאדר סוב לבן: במקרה אחר עם אחד שלא ידע להסביר את עצמו אולי היה מקבל כדור בראש בגלל זהותו הערבית.

<פאדי נאדר סוב לבן: תודה רבה.

<דני שנער: משרד התחבורה לפני כעשר שנים הכין עבודת מטה לאבטחת נהגי המוניות, איך לאבטח אותם.

<דני שנער: אנחנו עבדו בזמנו אל מול יושב ראש ארגון נהגי המוניות.

<דני שנער: אנחנו הגשנו את המסקנות לארגון.

<דני שנער: חלק מהמסקנות דיברו על מיגון המונית, הפרדה בין הנהג לבין הנוסעים כמו שיש בארה"ב, לחצנים למשטרה, הקמת מוקדים, טלוויזיה במעגל סגור שמצלמת את המונית וכדומה.

<דני שנער: כל ההמלצות שלנו לא אומצו על ידי חברות המוניות השונות בתואנה של מימון.

<דני שנער: למעשה ההמלצות קיימות היום.

<דני שנער: כלומר, יש שתי אפשרויות, מי שרוצה באופן פרטי לממש אותן יפנה אלינו ויקבל את החוברת.

<דני שנער: בחוברת כתוב בדיוק מה לעשות.

<דני שנער: פעם שנייה, אם מישהו רוצה ללכת ולעשות עבודת מטה כדי שהממשלה או גורם אחר ייתן מימון לכך, הדרך פנויה לפניכם.

<דני שנער: אגב, עבודת המטה נעשתה באישור משטרת ישראל שהייתה שותפה.

<דני שנער: יש מערכת סדורה מה צריך לעשות כדי להגן על נהגי המוניות.

מיקי רוזנטל: שאלה עקרונית.

מיקי רוזנטל: אם ההמלצה של המשרד היא לעשות הפרדה בין תא הנוסעים לתא הנהג, למה השר לא מתקין תקנות?

מיקי רוזנטל: לחייב אותם ובא לציון גואל.

<דני שנער: אני לא יודע.

<יניב זעפרני: יניב זעפרני, מ"אגד תעבורה" סניף עוטף ירושלים.

<יניב זעפרני: הבעיה שאני רוצה להציג כאן היא לא בעיה שהיא אינדיבידואלית למכות לנהג.

<יניב זעפרני: לא משנה מי יושב כרגע מאחורי ההגה, יהודי או ערבי.

<יניב זעפרני: יש נקודות רגישות בדרך לישובים אליהם אנחנו נוסעים.

<יניב זעפרני: נקודות בהן זורקים אבנים באופן מאסיבי.

<יניב זעפרני: זה יכול להגיע למצב כשהאוטובוסים מלאים עם נוסעים בין 80 ל-100 באוטובוס.

<יניב זעפרני: תחשוב מה קורה אם פח צבע, שקית צבע שנזרקת או אבן שנזרקת ונהג מאבד שליטה עם 80 איש באוטובוס.

<יניב זעפרני: מה עושים עם הדבר הזה?

<יניב זעפרני: אומנם יש שיתוף פעולה למשל עם הרשות במעלה אדומים ועם המשטרה והדבר הזה לא נמנע, זריקות האבנים נמשכות.

<יניב זעפרני: הם יודעים את נקודת החיכוך הספציפיות שבהן הזריקות מתרחשות כמו ואדי ג'וז, עיסאוויה.

<יניב זעפרני: מה עושים עם הדבר הזה?

<יניב זעפרני: איך אנחנו אמורים להגיב לדבר הזה?

<יניב זעפרני: ראשית, אנחנו לא יכולים לנסוע עם קסדות באוטובוס, אנחנו לא אופנוענים.

מיקי רוזנטל: אני מבין שהאוטובוסים לא ממוגנים.

<יניב זעפרני: האוטובוסים לא ממוגנים ואפילו לא החזית - - -

<ציון פת: יש מקומות שהם כן ממוגנים.

<ציון פת: כל אלה שנוסעים לעלי, גוש עציון - - -

<יניב זעפרני: האוטובוסים שנוסעים למעלה אדומים הם לא ממוגנים וזו בעיה.

<יניב זעפרני: אני אגיד לך את האמת, הנהגים פוחדים, גם היהודים וגם הערבים וזה לא קשור כי אף אחד לא מבדיל ביניהם.

<תמיר ניר: תמיר ניר, מחזיק תיק התחבורה בעיריית ירושלים.

<תמיר ניר: זו לא פעם הראשונה של אלימות כלפי נהגים או כלפי תחבורה ציבורית בכלל.

<תמיר ניר: חווינו מקרים גם בשנים עברו.

<תמיר ניר: נדמה לי שהתכנסו כאן היום, ואני מברך על הדיון, בעיקר סביב הנהגים הערבים בין אם נהגי מוניות ובין אם נהגי האוטובוסים.

<תמיר ניר: נדמה לי שהסוגיה הזאת הייתה צריכה להיפתר כבר לפני שנים רבות והיא הייתה יכולה להיפתר.

<תמיר ניר: זה שנעשתה עבודת מטה זה ראוי ויפה, זה שזה לא יושם לא במוניות ולא באוטובוסים זו שערורייה בעיני.

<תמיר ניר: אנחנו מדברים כבר בשנים על הפרדה באוטובוסים בין הנהג לבין הנוסעים.

<תמיר ניר: אני מזכיר שזה עלה בפעם הראשונה אחרי קו 405 אולי אפילו קודם, זה מה שאני יודע.

<תמיר ניר: זה היה לפני הרבה שנים עוד כשהייתי חייל.

<תמיר ניר: מאז הנושא הזה לא נעשה.

<תמיר ניר: הדבר הזה ראוי ונכון.

<תמיר ניר: אמרתי את זה גם לפני כשבוע בפגישה הקודמת שנעשתה כאן בכנסת בנושא הזה.

<תמיר ניר: אני חושב שזה הדבר שאנחנו חייבים אותו לנהגים שלנו בין אם לנהגי מוניות ובין אם לנהגי אוטובוסים.

<תמיר ניר: יש למצוא את הדרך - - -

<קריאה: כמו ברכבת, שישלמו בחוץ - - -

<תמיר ניר: בדיוק כמו ברכבת.

<תמיר ניר: משרד התחבורה צריך לאפשר ולייצר את המנגנון שמאפשר.

<תמיר ניר: בכל מקרה נכון לעכשיו, לא יתכן המצב שאנחנו מפקירים את הנהגים.

<תמיר ניר: קשה לי כרגע לראות מה עושים עם נהגי המוניות.

<תמיר ניר: אני מוכרח לומר שאין לי פתרון.

<תמיר ניר: בוודאי שבאוטובוסים אפשר במידי להתקין מצלמות.

<תמיר ניר: סניף "אגד" ירושלים יאמר לזכותם, קיימתי פגישה בין הנהלת "אגד" ירושלים לנציגי הנהגים ביום חמישי שעבר.

<תמיר ניר: הם כבר אמרו שהם לוקחים את זה על עצמם ושהם מגישים כבר בקשות להצעות מחיר להתקנת מצלמות במידי באוטובוסים שלהם.

<תמיר ניר: אני חושב שאם תהיינה מצלמות ויהיה שילוט שיש מצלמות זה כבר יעשה עבודה טובה לפחות באוטובוסים.

<תמיר ניר: אני חושב שזה יכול להתחיל.

<תמיר ניר: המשטרה, האווירה ברחוב, המשטרה וגם בקרב הפיקוח של עיריית ירושלים, נכון, היא מאוד שלילית.

<תמיר ניר: כמובן שצריך לעשות עבודת עומק וחינוך.

<תמיר ניר: שוב, בטווח המידי נדמה לי שראשי המשטרה חייבים לומר אמירה מאוד מאוד ברורה בנושא הזה.

<תמיר ניר: יש יותר מדי שוטרים או שמזלזלים בפניות או שמשתתפים ולוקחים חלק בחגיגה, זה לא חדש, זה רק התגבר עכשיו.

<תמיר ניר: אני נתקלתי בזה כמה וכמה פעמים מאז כניסתי לתפקיד.

<תמיר ניר: יש שוטרים שהם מאוד מתלהבים מהעבודה ומההזדמנות להיכנס בתושבים ערבים.

<תמיר ניר: אני מצטער על זה, זה המצב.

<תמיר ניר: ראשי המשטרה צריכים לעשות מעשה כאן.

<תמיר ניר: הדבר האחרון שאוסיף, זה עניין של אירועי פח"ע.

<תמיר ניר: ההגדרה של הדבר כאירוע פח"ע, זה ברור שיש כאן עניין לאומני.

<תמיר ניר: לאומני לא שייך רק לערבים.

<תמיר ניר: ברור שיש כאן עניין לאומני וצריך לומר את זה.

<יוני בלבן: אני מרכז את הפעילות של "כוח לעובדים" בירושלים.

<יוני בלבן: אנחנו כארגון עובדים מייצגים גם את העובדים של חברת קווים וגם של חברת אגד תעבורה שרבים מהם עובדים בירושלים.

<יוני בלבן: אני חושב שיש פה שתי בעיות גדולות מבחינת אלימות כלפי נהגים.

<יוני בלבן: אנחנו צריכים להתייחס לשתיהן.

<יוני בלבן: כפי שכולנו יודעים התקופה האחרונה בירושלים היא תקופה של מתח ואלימות מאוד קשה גם של ערבים כלפי יהודים ובעיקר גם של יהודים כלפי ערבים.

<יוני בלבן: אנחנו רואים את זה גם בתקיפות של נהגים ערבים על ידי יהודים.

<יוני בלבן: אבל צריך לזכור את התקיפות נגד נהגים יהודים וערבים שנוסעים בדרך למעלה אדומים או לישובים אחרים מעבר לקו הירוק.

<יוני בלבן: חשוב מאוד, הנציגים של "כוח לעובדים" הציבו ארבעה דברים כדברים מרכזיים שצריך לעשות.

<יוני בלבן: הראשון, מיגון האוטובוסים מבחוץ מפני תקיפות חוץ באזורים שיש זריקות אבנים או דברים אחרים שנזרקים על האוטובוסים.

<יוני בלבן: הדבר השני, הצבת מערך משטרתי או אבטחה אחרת.

<יוני בלבן: אנחנו מבינים שזה משהו שיכול להיות על הדרך.

<יוני בלבן: האמירות של משרד התחבורה הן אמירות 'אם וכשיהיה תקציב, ואולי תוך כמה חודשים'.

<יוני בלבן: זה משהו שצריך לקרות מיד.

<יוני בלבן: המשטרה צריכה להתייחס ברצינות לתקיפות נגד התחבורה הציבורית.

<יוני בלבן: זה מסכן את כולם.

<יוני בלבן: בתוך האוטובוסים מיגון על תא הנהג ומצלמות במעגל סגור שיגבירו את הביטחון של הנהגים.

<יוני בלבן: בעיקר, התייחסות רצינית, לא יכול להיות שכל שורת הנהגים שכאן מספרים שהם מתקשרים למשטרה והם מגיעים אחרי 40 דקות.

<יוני בלבן: בינתיים הנהג יכול להיות מותקף.

<אנואר טוויל: אני מבקש לענות לו.

<אנואר טוויל: אנחנו פנינו למשרד התחבורה ואמרנו שאנחנו רוצים אבטחה בתחנות.

<אנואר טוויל: הוא אמר 'אי אפשר לשים מאבטח בכל תחנה, זה נותן הרגשה לא טובה לנוסעים, אנחנו רוצים לזרום.

<אנואר טוויל: אם אתם ממשיכים בשיבושים שלכם עדיף לנו להתעסק עם נהגים שמביאים מרומניה ונעזוב אתכם'.

<אנואר טוויל: עוד משהו, אם אני מקלל שוטר, מה קורה, ואם נהג אוטובוס מקבל מכות, מה קורה.

<אנואר טוויל: שנינו, השוטר והנהג הם ציבוריים.

<אנואר טוויל: מה שאתה אמרת לגבי המצלמות.

<אנואר טוויל: לנו יש מצלמות באוטובוס, אבל אסור להפעיל את המצלמות.

<אנואר טוויל: למה, כי אנחנו פועלים עם אנשים דתיים, חרדים, אסור, אשתו הוא, אסור להפעיל את המצלמות.

<אנואר טוויל: זה מה שיש לנו בחברה.

מיקי רוזנטל: מי אמר שאסור?

<ציון פת: בבית"ר עילית בחלק מהאוטובוסים יש לנו מצלמות, אין שום בעיה.

מיקי רוזנטל: מי אמר לכם שאסור?

<אנואר טוויל: החברה.

מיקי רוזנטל: החברה עצמה?

<אנואר טוויל: כן, חברת אפיקים.

מיקי רוזנטל: אני לא חושב שיש עילה חוקית למנוע את זה.

<ראיד משעל: שלום לכולם.

<ראיד משעל: אני ראיד מ"אגד תעבורה", ראש הועד.

<ראיד משעל: אני מודה לכל החברים על כך שהגענו למקום הזה כדי לדבר עם חברי הכנסת וגם שנדבר אתך ועם המשטרה.

<ראיד משעל: כל החבר'ה כאן דיברו על הרבה דברים בקשר לתחבורה הציבורית.

<ראיד משעל: אני מבקש לספר על שני דברים שקרו לפני כמה ימים.

<ראיד משעל: חבר שלי שנמצא אתנו, עלה אתו חייל ב"אגד תעבורה".

<ראיד משעל: הוא סיפר?

<ראיד משעל: סליחה.

<ראיד משעל: אני מבקש שיהיה לנו כפתור חירום כמו שהיה במוניות.

<ראיד משעל: אם חלילה קורה משהו אתה יכול להפעיל את הכפתור הזה מבלי שאף אחד מתוך האוטובוס ידע.

<ראיד משעל: המשטרה, היא או מישהו מהביטחון מסביב יכול לדעת שהנהג הזה מאוים או שיש לו משהו בתוך האוטובוס.

<ראיד משעל: אצלנו, בתוך האוטובוסים אין דבר כזה.

<ראיד משעל: שנית, אני מבקש לענות לאדוני ממשרד התחבורה שהוא הרבה דברים לא יודע.

<ראיד משעל: אני במקצוע שלי כמעט 20 שנה.

<ראיד משעל: עבדתי במשך תקופה קצרה במוניות, אני יודע שכל הזמן אמרו שיש משרד התחבורה, בא מסתכל אם נהג המונית מפעיל מונה או לא.

<ראיד משעל: אבל ברוך ה' אנחנו עובדים לפי החוק.

<ראיד משעל: באוטובוסים אף אחד לא בא לדבר לא עם הנהגים ואפילו לא עם נציגי הנהגים באים ממשרד התחבורה לשאול מהם הבעיות שלכם.

<ראיד משעל: סליחה, אין לנו אבא ואין לנו אימא.

<ראיד משעל: אני בנאדם שיש לו ילדים, כשאני יוצא מהבית אני רוצה להביא פרנסה ורוצה לחזור לבית שלי וגם לילדים שלי.

<ראיד משעל: אני לא רוצה לחזור בשקית ניילון שחלילה זה הורג אותי או השני הורג אותי.

<ראיד משעל: בשביל זה אדוני אני רוצה ממשרד התחבורה, תעזוב אותי מההנהלה שלי.

<ראיד משעל: ההנהלה שלי אולי היא מדברת ואולי היא לא מדברת, אבל אני רוצה שיבואו וידברו מה חסר לנו הנהגים.

<ראיד משעל: לאן נלך?

<ראיד משעל: אנחנו לא יודעים לאן נלך.

<ראיד משעל: באמת, אנחנו במזרח ירושלים לא יודעים לאן ללכת.

<ראיד משעל: נגיד לך את האמת.

<רועי בליטנטל: עורך דין רועי בליטנטל, ממונה חטיבה בהסתדרות.

<רועי בליטנטל: יש לי שתי הערות קצרות והערת שאלה.

<רועי בליטנטל: אחת, התיאור, הסמנטיקה שהשתמשו בה פה של פרחחות וונדליזם היא שגויה, זו אלימות, זו בריונות.

<רועי בליטנטל: הסיפורים דומים בתיאורים שלהם לפח"ע ולא למעשה שובבות.

<רועי בליטנטל: לכן הדרישה שגם זה יטופל באופן שדומה לפח"ע ולא כמעשה שובבות.

<רועי בליטנטל: שנית, לנושא ההכשרה של נהגי האוטובוסים כמאבטחים.

<רועי בליטנטל: נהג אוטובוס הוא נהג אוטובוס.

<רועי בליטנטל: הוא בחר להיות נהג אוטובוס ולא מאבטח.

<רועי בליטנטל: חלקם לא בנויים לא פיסית ואולי גם לא נפשית להיות מאבטחים.

<רועי בליטנטל: יש לזכור שיש גם נהגים מבוגרים, למעלה מ-60, אנשים עם מגבלות פיסיות כאלה ואחרות.

<רועי בליטנטל: לא יכול להיות שזה יהיה הפתרון.

מיקי רוזנטל: לא נאמר שזה הפתרון.

מיקי רוזנטל: זה חלק מהפתרון.

<רועי בליטנטל: בינתיים זה הדבר היחידי שעושים.

<דני שנער: מי שהציל פיגועים, ארבעה נהגים מנעו פיגועים.

<דני שנער: ארבע פעמיים מנעו ממחבל מתאבד לעלות לאוטובוס ומילטו את האוטובוס ממחבל המתאבד.

<דני שנער: להערכתנו הם הצילו כ-60- 70 הרוגים וכ-100 פצועים.

<דני שנער: נהגים של "אגד" הצילו לפחות - - -

<קריאה: נהדר.

<דני שנער: אני אומר לך שמכל העולם באים אלינו ללמוד את הנושא הזה.

<דני שנער: האמריקאים מעבירים קורס נהגים, הבלגים מעבירים קורס נהגים.

<קריאה: זה הדבר שהנהג ימנע מהמחבל לתקוף?

<דני שנער: אין קסם של פתרונות.

<דני שנער: זה אחד מהם.

<קריאה: קודם כל אתה אומר שזה הפתרון היחידי שהתחיל להיות מיושם ושום דבר אחר, אז כרגע זה הפתרון היחידי.

<קריאה: שנית, הבנתי שלוקח להכשיר את המאבטח הראשון בערך יום.

<קריאה: הבנתי שתוך ארבעה חודשים יהיו כ-300 מאבטחים בירושלים - - -

<דני שנער: בהינתן תקציב.

<קריאה: כעת אני מבקש לפנות לאדוני היושב ראש ולשאול אותו, הנה בדיוק הפינג-פונג, מאיפה התקציב?

<קריאה: כי זה הרי אם יהיה תקציב.

<קריאה: מאיפה התקציב?

<קריאה: בשביל זה אין יחידה לאבטחת תחבורה ציבורית ולא נראה באופק שיהיה כי אף אחד גם לא עושה שום ניסיון להשיג את התקציב.

מיקי רוזנטל: אתה רוצה לענות?

מיקי רוזנטל: תתייחס לנקודות ספציפיות שעלו כאן, למשל, סוגית התקנת לחץ מצוקה באוטובוסים.

<עופר יצחק: בהתחלה אני מבקש לומר, או יותר נכון למחות על הכללה שנעשית כאן כנגד השוטרים כולם.

<עופר יצחק: אולי יש אירועים ספציפיים שעליהם הצביעו שצריך לטפל בהם, אבל מכאן להגיד שיש בעיה עם משטרת ישראל, אני חושב שזה רחוק.

<עופר יצחק: צריך להגיד את זה.

<עופר יצחק: כמו שאמרתי קודם, אם יש טענות או תלונות כלפי המשטרה, אנחנו נשמח לקבל אותם.

<עופר יצחק: נתייחס באופן פרטני, ספציפי לכל אחת ואחת מהן.

<עופר יצחק: נבדוק אותן.

<עופר יצחק: המשטרה מתייחסת תמיד לנושא האלימות בצורה רצינית.

<עופר יצחק: בכלל בכל המגזרים אנחנו מכירים תופעות אלימות בהרבה מאוד תחומים, בבתי חולים, בבתי ספר וכדומה.

<עופר יצחק: אנחנו מטפלים בהם בצורה הכי רצינית שאפשר.

<עופר יצחק: גם לתחבורה הציבורית אנחנו נותנים מענה ונותנים תעדוף לנשואים האלה.

<עופר יצחק: עלו כאן כמה דרכי פעולה ששווה או מומלץ לבחון אותן מעבר לנושא הטיפול המשטרתי.

<עופר יצחק: כפי שאמרתי, אחד, זה נושא של הכשרת הנהגים.

<עופר יצחק: תראו, הכשרה הזאת לא נועדה לייצר מצב שפתאום הנהג הופך להיות מאבטח של האוטובוס.

<עופר יצחק: ממש לא.

<עופר יצחק: הכלי של הסמכת הנהגים הוא כלי שמאפשר לו, אנחנו נותנים לו להשתמש בכלי הזה כדי שהוא יוכל להתמודד עם מה שקורה שם.

<עופר יצחק: יתרה מכך, יש הרחבה של סמכויות בנושא של "חוק אלימות" ספציפי.

<עופר יצחק: העברנו את זה לבתי ספר ולבתי חולים וכדומה.

<עופר יצחק: אפשר לעשות גם כאן הרחבה בעניין ולפתור את כל הפרשנויות פח"ע לא פח"ע – אפשר לפתור את זה.

<עופר יצחק: הדבר השני הוא נושא המיגון.

<עופר יצחק: ישנן חברות שנכנסו ומיגנו את האוטובוסים.

<עופר יצחק: זה נאמר כאן ודיברו על זה.

<עופר יצחק: אמצעים כמו מצלמות או לחצנים שמחוברים למוקדי בקרה, מוקד הבקרה של חברת האוטובוסים, למוקד אזרחי, למוקד בקרה כלשהו שמתריע על בעיה שקיימת.

<עופר יצחק: אנחנו לא יכולים להנחות התקנה של אמצעים מהסוג הזה מאחר, אמרתי כבר בהתחלה, חברות האוטובוסים לא מונחות על ידי המשטרה.

<עופר יצחק: לי אין כלי חוקי לבקש את זה מהם.

<עופר יצחק: יכול להיות שזה יכול להיעשות דרך משרד התחבורה.

<עופר יצחק: אפשר גם לשנות את "חוק הסדרת הביטחון" ולהכניס את חברות האוטובוסים להנחיה.

<עופר יצחק: אגב, אנחנו פועלים, עושים עבודה בעניין הזה על מנת להכניס אותן להנחיה.

<עופר יצחק: הנושא האחרון שדיבר עליו גם דני הוא נושא של אבטחת התחבורה הציבורית בכלל.

<עופר יצחק: היה ויינתן תקציב לעניין הזה אנחנו מוכנים עם כל ההנחיות בעניין.

<עופר יצחק: אולי אפשר להיכנס לזה.

<אשרת מימון: אפשר לבקש הרחבה לגבי הדבר היחיד ששמעתי, אבל בין הדברים שלך שמעתי שאתם עושים עבודה להכניס את זה ל"חוק הסדרת הביטחון" אתה יכול לפרט מה זה אומר?

<עופר יצחק: יש עבודה שהמשטרה עושה יחד עם המשרד לביטחון פנים בנושא של תיקון "חוק הסדרת הביטחון".

<עופר יצחק: "חוק הסדרת הביטחון" הוא חוק שמכליל גופים מסוימים להנחיה בנושא האבטחה, הנחית המשטרה, הנחית שירות ביטחון כללי.

<עופר יצחק: הגופים הרשומים בתוך החוק הזה, בתוך התוספות הם גופים שמחויבים בהנחיה בנושא אבטחה.

<עופר יצחק: נכון להיום, חברות האוטובוסים אינן מונחות.

<עופר יצחק: הן אינן נמצאות בתוך הרשימה- - -

<אשרת מימון: באיזה שלב זה נמצא במשרד לביטחון פנים?

<עופר יצחק: יש עבודת מטה, ככל שאני מכיר אותה, העבודה נמרצת.

<עופר יצחק: היא עדיין לא הבשילה, אבל נעשית עבודה.

מיקי רוזנטל: אנחנו צריכים לסכם.

<ג'ת נידאל: שלום.

<ג'ת נידאל: קודם כל אני לא יודע למה מבקשים מנהג תפקיד של ראש ממשלה והוא מקבל משכורת של פועל ניקיון וגם פחות.

<ג'ת נידאל: אני לא יודע למה החוק ברור רק על מסכנים וחלשים ולא על חזקים.

<ג'ת נידאל: אני גם לא יודע למה הנהלת כל החברות "אגד" "אגד תחבורה" "קווים" "אפיקים" משתפים פעולה עם המשטרה ומשרד התחבורה נגד הנהג.

<ג'ת נידאל: אני לא יודע איזה חוק נותן לחברה לגנוב את הנהג תחת שם הניקיון הסיבה שהוא לא קיבל כסף - - -

<אמיר לוי: נאמרים כאן מילים קשות.

<אמיר לוי: אנחנו "אגד" גונבים את הנהגים?

מיקי רוזנטל: הוא לא אמר "אגד" הוא הזכיר - - -

<אמיר לוי: הוא אמר "אגד", חברות התחבורה.

<ג'ת נידאל: אני קורא לפי החוק, לדעתי זה אסור.

<ג'ת נידאל: הצבא של המבקרים שיש להם.

<ג'ת נידאל: לכל חברה יש צבא של מבקרים שהם כל הזמן מקפידים על נהגים לקחת מהמשכורת של הנהג.

<ג'ת נידאל: אני לא יכול לקבל 8,000 וגם פחות 1,000 שקל בגלל שהאוטובוס לא נקי, בגלל שלא לקחתי כסף, בגלל שעשית ככה וככה.

<ג'ת נידאל: זה בסדר?

<ג'ת נידאל: גם אם קשה לך, זאת האמת.

מיקי רוזנטל: זה לא נושא הדיון.

<ג'ת נידאל: קודם כל בקשר למשטרה, אדוני, כשאתה עושה שביתה חוקית כדי לקבל ולשפר את המצב שלך, החברה מתקשרת אליהם אז תוך דקה בא צבא, משמר הגבול, ניידת ואם יש אפשר גם מטוס.

<ג'ת נידאל: תוך חמש דקות ואין בעיה.

<ג'ת נידאל: אבל אם יש בעיה לנהג, תסופר שעה-שעתיים.

<ג'ת נידאל: המשטרה מחפשת את הנהגים כל הזמן, היא נותנת דוחות לנהגים.

<ג'ת נידאל: כל השאר לא בסדר ואין שום בעיה.

<ג'ת נידאל: נגיד שאני הולך לעבודה דרך המחסום, כשיש הסעה של הנהגים בודקים נהג נהג לפי התעודה שלו.

<ג'ת נידאל: אבל כשאני בקו לירושלים מלא נוסעים, מלא תיקים בתא המטען, מלא הכול אז לא בודקים דבר, שום דבר, אני יכול להתלבש כמו דתי ולשים תיק ולעשות מה שאני רוצה.

<ג'ת נידאל: תראה, הבדיקה הביטחונית שלהם על מה הולכת, על הסעת נהגים.

<ג'ת נידאל: הם בודקים נהג נהג, אבל את הנוסעים לא צריך לבדוק.

<ג'ת נידאל: התלונות הלאה, זה הנשק נגד כל נהג.

<ג'ת נידאל: אם הם מסמנים נהג אין להם שום בעיה שיתלוננו עליו ולתפור לו תלונות, חבל על הזמן מפה עד השמיים.

מיקי רוזנטל: אדוני, אני באמת לא רוצה להפסיק אותך, אבל זה לא נושא הדיון שלנו.

מיקי רוזנטל: אני מבין שיש הרבה סוגיות מסביב הנהגים.

מיקי רוזנטל: זה לא נושא הדיון.

מיקי רוזנטל: אם יש לך הערה לגוף הדיון, דהיינו ביטחונם של הנהגים - - -

<ג'ת נידאל: את זה רציתי להגיד בנקודה של ביטחון הנהג.

<ג'ת נידאל: הנקודה הביטחונית של הנהג, באמת אנחנו עובדים בפחד, באמת בפחד.

<ג'ת נידאל: אנחנו ממשיכים לעבוד עד השעה 01:00 כמעט.

<ג'ת נידאל: תעשו לנו משהו עם המשטרה.

<ג'ת נידאל: לדעתי המשטרה לא עושה כלום לטובת הנהג בכלל, גם ההנהלה.

<ג'ת נידאל: לדעתי צריך לסגור על הגנה על הנהג שהגב שלו יהיה לפחות שמור.

<ג'ת נידאל: אני לא יודע מה קורה מאחורי כשאסור להסתכל במראה בתוך האוטובוס בגלל שיש בחורות דתיות.

<ג'ת נידאל: מה אני אעשה, מה אני אעשה באמת?

<יצחק קשקש: אפשר לומר משהו לגבי הכלים שיש למשרד התחבורה?

<יצחק קשקש: נכון להיום במערכות הכרטוס החדשות בכל האוטובוסים יש GPS, בכל האוטובוסים יש מערכות כרטוס ממוחשבות עם תקשורת.

<יצחק קשקש: בתוך המערכות האלה יש גם אופציה של חירום שלא ניתנת להפעלה באמצע נסיעה כי כביכול הנהג מטפל במערכות כרטוס רק בזמן עצירה.

<יצחק קשקש: נכון להיום יש מערכות שניתן להשתמש בהן, רק צריך להפעיל, לשמיש אותן ולכוון אותן לכיוון הביטחון של הנהג.

<יצחק קשקש: המערכות האלה הן עם תקשורת סולריות, מערכות GPS, המיקום של האוטובוס יכול להיות ידוע למשרד התחבורה ולחברה בכל מצב ובכל רגע נתון.

<יצחק קשקש: פשוט לשמיש אותן, להקים מוקד שיטפל בלחצני חירום של אוטובוסים בהם קיימים מערכות כרטוס.

מיקי רוזנטל: תודה.

מיקי רוזנטל: נתחיל לסיים.

מיקי רוזנטל: קודם כל המתואר הוא מצב מדאיג ביותר.

מיקי רוזנטל: תחבורה ציבורית תקינה היא אינטרס ציבורי מובהק, גם זמינותה, גם ביטחון הנהגים וגם ביטחון הציבור.

מיקי רוזנטל: לפיכך, אני מבקש גם ממשרד התחבורה, משטרת ישראל והשלטון המקומי לחבור יחד ולהחליט כיצד מתמודדים עם הבעיה באמת.

מיקי רוזנטל: לא לספר לכל אחד מה השני יכול לעשות.

מיקי רוזנטל: אנחנו מבקשים שתשבו יחד ותתנו לבעיה מענה.

מיקי רוזנטל: הפתרונות יכולים לבוא מאמצעים טכנולוגיים, תקנות שקובעות הפרדה של הנהג.

מיקי רוזנטל: תקנות שקבועות לחצני מצוקה, צילומי האוטובוסים, הכשרה של נהגים להגנה על עצמם, יחידות אבטחה וכדומה.

מיקי רוזנטל: אני לא מתערב.

מיקי רוזנטל: אני לא איש מקצוע, אתם אנשי המקצוע.

מיקי רוזנטל: חייב להיות מענה.

מיקי רוזנטל: חייב להיות מענה.

מיקי רוזנטל: לא יכול להיות שהנהג ירגיש מאוים, לא יכול להיות שציבור הנוסעים ירגיש מאוים.

מיקי רוזנטל: הנהג צריך לדאוג להביא את נוסעיו בשלום ממחוז אחד למחוז שני.

מיקי רוזנטל: את כל היתר אנחנו צריכים לספק, תשתית ולעשות את זה כראוי.

מיקי רוזנטל: יכול להיות שאתם צריכים לשתף את החברות בדבר הזה.

מיקי רוזנטל: האחריות מבחינתי על משרד התחבורה ועל שר התחבורה.

מיקי רוזנטל: אני אבקש ממנו גם לדווח לוועדה תוך שלושה חודשים.

מיקי רוזנטל: אם יש המלצות ומסקנות אנחנו רוצים לעקוב אחריהן ולראות את יישומן ואם יש תקנות בעניין הזה.

<ציון פת: אנחנו נשמח להיות חלק מזה.

מיקי רוזנטל: אמרתי, השלטון המקומי הוא חלק מהעניין - - -

<ציון פת: החברות.

מיקי רוזנטל: וגם החברות.

מיקי רוזנטל: משרד התחבורה ירכז את זה - -

<עופר יצחק: אני חושב שמשטרת ישראל צריכה לרכז כי על פי החוק היא האחראית על הסדר הציבורי.

מיקי רוזנטל: מאחר ואני לא רוצה.

מיקי רוזנטל: לי יש כעת שורה של בקשות למשטרת ישראל, אתם תרכזו את זה.

מיקי רוזנטל: אנחנו מבקשים לקבל מענה מהמשרד - - -

<אשרת מימון: שלושה חודשים, כי השטח ממש בוער.

מיקי רוזנטל: תקשיבי, אני יכול לומר גם תוך יומיים, אבל זה לא יהיה רציני.

מיקי רוזנטל: שמעי, הסכיתי ובסוף תעירי.

מיקי רוזנטל: אני מדבר על פתרונות לטווח ארוך וראוי שיינתנו כאלה.

מיקי רוזנטל: אני מבקש ממשטרת ישראל ופונה למפכ"ל המשטרה לתת עדיפות עליונה לסוגיית ביטחון הנהגים יהודים כערבים.

מיקי רוזנטל: הפניות של נהגים תענינה במהירות האפשרית כולל גם בעניין אלימות מילולית, שהיא המפתח והבסיס להתפתחות אלימות פיסית.

מיקי רוזנטל: משטרת ישראל תפעל בנחישות למגר את התופעה הזאת למען יראו ויראו ולמען יחששו.

מיקי רוזנטל: מהחברות אני מבקש כדלקמן: שכל החברות תעברנה את כל התלונות באופן מסודר למשטרת ישראל, על כל אירועים שהיו בחודשים האחרונים.

מיקי רוזנטל: שיידעו את משרד התחבורה.

מיקי רוזנטל: אני מבקש שיעבירו את כל הטענות האלה גם לוועדה הזאת כדי שנוכל לעקוב ולראות מה עשתה המשטרה עם התלונות הללו.

מיקי רוזנטל: אנחנו מקיימים את הדיון הזה, אנחנו בפתחו של הר געש.

מיקי רוזנטל: חלילה לנו שאחר כך נגיד למה לא עשינו לפני.

מיקי רוזנטל: בואו נעשה לפני שיהיה אסון נורא נוסף.

מיקי רוזנטל: תודה רבה.

<תמיר ניר: אדוני היושב ראש, אני מבקש, אם אפשר עוד חודש לקיים דיון על הדברים המידיים שאפשר לעשות.

<תמיר ניר: אפשר לעשות דברים מיידים, בעוד חודש תוצג תכנית לטווח האורך של משרד התחבורה, משטרת ישראל ושל החברות.

מיקי רוזנטל: אני אשמח, אבל אני מסופק אם משרד התחבורה יכול לספק מענה תוך חודש.

<תמיר ניר: מצלמות, חברת אגד מתקינה במידי, אין שום סיבה שזה לא יעשה במידי במקומות שאפשר.

<תמיר ניר: זה גם לא כל כך יקר, אין שום סיבה שזה לא יעשה במידי.

מיקי רוזנטל: אני אסביר לך אדוני הנכבד.

מיקי רוזנטל: אני לא השר הממונה.

מיקי רוזנטל: השר הממונה יכול לתקן מחר תקנה ולהחליט שתהייה מצלמה בכל אוטובוס ואז החברות תעשנה את מה שהשר חייב.

מיקי רוזנטל: אני הרשות שמפקחת על הממשלה, אני יכול לוודא שהם עושים את מה שצריך.

מיקי רוזנטל: אני לא יכול להחליט במקומם מה צריך.

מיקי רוזנטל: לפיכך קראתי לפתרון כמו שאני מבין אותו.

מיקי רוזנטל: כמובן שזה לא סותר את ההחלטה של חברה פלונית או משרד אלמוני להתקין מצלמות.

מיקי רוזנטל: לא צריך לחכות שלושה חודשים.

מיקי רוזנטל: חברה יכולה להחליט שהיא ממגנת את הנהג, שולחת אותו לקורס, מתקינה מצלמה מיוזמתה.

מיקי רוזנטל: לי, יש הרבה רעיונות, אני לא יכול לחייב.

מיקי רוזנטל: אולי אחרי הבחירות זה ישתנה.

מיקי רוזנטל: כל טוב לכם.